*VEGA præsenterer*

**Canadiske Braids synger håbet frem fra skyggerne**

*Til juni udgiver Braids nyt album for første gang i fem år og rocker det ud over Lille VEGAs scenekant den 6. december.*

Fans af indierock-trioen Braids kan endelig glæde sig til den længe ventede opfølger til *Deep in the Iris*, der bl.a. høstede en 7.4/10 score hos Pitchfork. Chris Walla fra Death Cab For Cutie er produceren bag det nye album *Shadow Offering*, der emmer af en ny selvsikker kreativitet fra gruppen.

Forsanger Raphaelle Standell-Prestons vokal er omdrejningspunktet i bandets lyd, mens organiske og elektroniske elementer bliver flettet sammen midt i det lyriske landskab, som eksploderer med følelsesmæssig fordybelse.

Deres seneste udspil ”Snow Angel” fra det kommende album blev skrevet i kølvandet på det amerikanske præsidentvalg i 2016, men er nu relevant i en ny kontekst. Følelsen af uvished, angst og et desperat ønske om at finde en mening bag det hele er noget som mange oplever som konsekvens af pandemien, og med sangen stræber bandet efter et skabe en følelse af samhørighed.

Albummet leder lytteren gennem et sonisk tapet af fortællinger om smerte, hjertesorger og vrede, men løfter på samme tid hjertet op mod håb. "There's more hopefulness in this record than anything else I've written,"fortæller Standell-Preston. "I think the songs are more human, more tangible, more honest."

Bandet har base i Montreal og består af Raphaelle Standell-Preston, Austin Tufts og Taylor Smith. Siden deres start i 2007 har Braids slået sig selv fast som et af de mest anerkendte art-rock bands med tonsvis af roser fra de største musikmagasiner.

**Fakta om koncerten:**

Braids (CA)

Søndag d. 6. december kl. 20.00

Lille VEGA, Enghavevej 40, 1674 København V  
Billetpris: 160 kr. + gebyr  
Billetsalget starter i dag via vega.dk og Ticketmaster.